b'\n_START_ARTICLE_\nAsko\n_START_SECTION_\nNopea kasvu Suomen suurimmaksi huonekalutehtaaksi\n_START_PARAGRAPH_\nPuusep\xc3\xa4n poika, puusepp\xc3\xa4 Aukusti Avonius perusti Lahden Puusep\xc3\xa4ntehtaan Askon p\xc3\xa4iv\xc3\xa4n\xc3\xa4 6. syyskuuta 1918. Vuonna 1931 yhti\xc3\xb6 vaihtoi nimens\xc3\xa4 Asko-Avonius Huonekalutehtaiksi ja tuotenimeksi otettiin t\xc3\xa4ss\xc3\xa4 vaiheessa Asko. My\xc3\xb6s perustaja vaihtoi sukunimens\xc3\xa4 Asko-Avoniukseksi._NEWLINE_Lahden Puusep\xc3\xa4ntehtaan ensimm\xc3\xa4inen toimipaikka oli Vesij\xc3\xa4rvenkatu 3. Yritys alkoi valmistaa sarjatuotantona kohtuuhintaisia huonekaluja, aluksi kuuden henkil\xc3\xb6n voimin. Yhti\xc3\xb6 sai 500 kirjoitusp\xc3\xb6yd\xc3\xa4n tilauksen. Sit\xc3\xa4 toteuttaessaan yritys sai kehitetty\xc3\xa4 sarjatuotantoaan ja yhti\xc3\xb6n tuotevalikoima laajeni nopeasti muihin kalusteisiin ja kokonaisiin kalustoihin. Askolla oli alusta asti tehtaansa lis\xc3\xa4ksi my\xc3\xb6s omia myym\xc3\xa4l\xc3\xb6it\xc3\xa4, ensimm\xc3\xa4inen aloitti vuonna 1919. Vuonna 1923 yhti\xc3\xb6 rakensi uuden tehtaan Lahden Vuoksenkadun varrelle. Uusi tehdas varmisti lopullisesti Aukusti Avoniuksen aseman maamme nykyaikaisen huonekaluteollisuuden uranuurtajana. T\xc3\xa4ll\xc3\xb6in yrityksell\xc3\xa4 oli 48 ty\xc3\xb6ntekij\xc3\xa4\xc3\xa4. Vuonna 1928 valmistui j\xc3\xa4lleen uusi tehdas Lahden rautatieaseman luo. Se oli silloin maan suurin ja ajanmukaisin tehdasrakennus. Samana vuonna yhti\xc3\xb6 julkaisi ensimm\xc3\xa4isen tuotekataloginsa. Uusinta tehdasta laajennettiin edelleen vuonna 1930, jolloin tuotantolaitosten yhteyteen sijoitettiin my\xc3\xb6s yrityksen p\xc3\xa4\xc3\xa4konttori._NEWLINE_1930-luvun alussa Asko laajensi omaa myym\xc3\xa4l\xc3\xa4verkostoa perustamalla omia myym\xc3\xa4l\xc3\xb6it\xc3\xa4 paikkakunnille, joissa yhti\xc3\xb6ll\xc3\xa4 ei ollut j\xc3\xa4lleenmyyji\xc3\xa4. Laman aikana tehty laajentuminen ei kuitenkaan kannattanut, vaan myym\xc3\xa4l\xc3\xa4t suljettiin 1934 menness\xc3\xa4. Jatkossa Asko l\xc3\xa4hti vain osakkaaksi kauppiasvetoisiin myym\xc3\xa4l\xc3\xb6ihin._NEWLINE_Asko perusti myyntikonttorin Lontooseen 1931, ja Englannista tuli yhti\xc3\xb6lle ensimm\xc3\xa4inen t\xc3\xa4rke\xc3\xa4 vientimaa. Vientiin meni etup\xc3\xa4\xc3\xa4ss\xc3\xa4 tuoleja. Vienti kasvoi kolmasosaan koko myynnist\xc3\xa4._NEWLINE_Mallistoon ilmestyiv\xc3\xa4t verhoillut nojatuolit 1930-luvulla ja huonekalut muuttuivat pelkistetymp\xc3\xa4\xc3\xa4n suuntaan. Samoihin aikoihin mallistosuunnittelua alettiin tilata alan ammattilaisilta ja vuonna 1932 palkattiin ensimm\xc3\xa4inen oma sisustusarkkitehti. Tuotteille ryhdyttiin antamaan kahden vuoden takuu, ja Asko k\xc3\xa4ytti ahkerasti lehtimainontaa. Yhti\xc3\xb6 kasvoi 1930-luvulla selv\xc3\xa4ksi markkinajohtajaksi Suomessa. Yhti\xc3\xb6n myynti nelinkertaistui vuosina 1933\xe2\x80\x931938 ja ty\xc3\xb6ntekij\xc3\xa4m\xc3\xa4\xc3\xa4r\xc3\xa4 nousi 275:een._NEWLINE_Tehdasta laajennettiin taas 1937 ja perustettiin putkihuonekaluosasto, joka pian erotettiin UPO-tyt\xc3\xa4ryhti\xc3\xb6ksi. Vuonna 1940 tapahtui osayhti\xc3\xb6itt\xc3\xa4minen. Silloin syntyi Asko Tehtaat Oy, joka muodosti Tyylikalusto Oy:n ja UPO Oy:n kanssa konsernin._NEWLINE_Sodan j\xc3\xa4lkeen sen aiheuttamien vahinkojen ja Karjalan siirtolaisten uusien kotien my\xc3\xb6t\xc3\xa4 tuotanto keskitettiin v\xc3\xa4ltt\xc3\xa4m\xc3\xa4tt\xc3\xb6miin huonekaluihin, jotka kansanhuoltoministeri\xc3\xb6 m\xc3\xa4\xc3\xa4r\xc3\xa4si myym\xc3\xa4\xc3\xa4n kohtuuhintaan. T\xc3\xa4m\xc3\xa4n ajan suosikkeja oli muun muassa ruokailuhuoneen Siro-kalusto. 1940-luvun lopulla suunnittelijana aloitti Ilmari Lappalainen, jonka Laila-sohvakalusto tuli suosituksi.\n_START_SECTION_\nHuonekaluyhti\xc3\xb6n suuruudenaika\n_START_PARAGRAPH_\nVuonna 1956 tehdasta laajennettiin ja se oli Pohjoismaiden suurin. Ty\xc3\xb6ntekij\xc3\xb6it\xc3\xa4 oli 1\xc2\xa0100. 1950- ja 1960-lukujen vaihteessa vakinaisia suunnittelijoita oli kahdeksan ja ulkopuolisiakin k\xc3\xa4ytettiin, tunnetuimpina Ilmari Tapiovaara ja Tapio Wirkkala. P\xc3\xa4\xc3\xa4suunnittelijana toimi muun muassa Olli Borg vuosina 1964\xe2\x80\x931967._NEWLINE_1960-luvulla sohvakalustojen kysynt\xc3\xa4\xc3\xa4 lis\xc3\xa4si televisioiden yleistyminen ja yhten\xc3\xa4iseen sisustukseen pyrittiin yh\xc3\xa4 suuremmilla kalustesarjoilla. Messuille ostettiin rohkeita katseenvangitsijoita, kuten Eero Aarnion pallotuoli, joka aloitti lujitemuovisten, modernien kalusteiden suosion. Askon tuotteita myytiin yli 20 maahan Finnternational-br\xc3\xa4ndill\xc3\xa4 ja saman kaluston oli sovittava eri maihin._NEWLINE_Yhti\xc3\xb6n perustajan kuollessa 1965 yhti\xc3\xb6 oli Lahden suurin ja Suomen suurimpia. Samana vuonna tuotantopuolen Asko Tehtaat Oy ja myym\xc3\xa4l\xc3\xa4organisaation Asko osakeyhti\xc3\xb6 sulautettiin yhdeksi yhti\xc3\xb6ksi._NEWLINE_UPO:n toimitusjohtaja Arvi Tammivuori, Aukusti Asko-Avoniuksen poika, kehitti Upoa m\xc3\xa4\xc3\xa4r\xc3\xa4tietoisesti 1960-luvulla, ja yhti\xc3\xb6n PVC-muoviputkia valmistava tehdas valmistui 1967 Nastolaan. Muovialasta muodostui merkitt\xc3\xa4v\xc3\xa4 konsernin tukijalka._NEWLINE_Askon suuruudenaika oli 1970-luvulla. Vuonna 1975 yhti\xc3\xb6ll\xc3\xa4 oli muun muassa 12 omaa huonekalumyym\xc3\xa4l\xc3\xa4\xc3\xa4 L\xc3\xa4nsi-Saksan suurimmissa kaupungeissa, kolme myym\xc3\xa4l\xc3\xa4\xc3\xa4 Ruotsissa Asko Finncenter -nimell\xc3\xa4, tyt\xc3\xa4ryhti\xc3\xb6t Englannissa, Ranskassa, Sveitsiss\xc3\xa4, Hollannissa ja Belgiassa, kaksi sahaa, vaneritehdas, t\xc3\xa4yden valikoiman Asko-tavaratalot Lahdessa ja Jyv\xc3\xa4skyl\xc3\xa4ss\xc3\xa4, ja nelj\xc3\xa4 Upon myyntiyhti\xc3\xb6t\xc3\xa4 Ruotsissa, Norjassa, Englannissa ja L\xc3\xa4nsi-Saksassa. Viennin osuus kuitenkin l\xc3\xa4hti 1970-luvun alkupuolella laskemaan.\n_START_SECTION_\nUudelleensuuntautuminen muovialaan, huonekalutoimialan hajoaminen\n_START_PARAGRAPH_\nYhti\xc3\xb6 joutui 1970-luvun lamassa talousvaikeuksiin. Vuonna 1977 Asko ja Upo fuusioitiin Asko-Upo Oy:ksi. Asko-Upo Oy sulautui 1981 Asko Yhtym\xc3\xa4\xc3\xa4n. Muoviputkiteollisuus yhti\xc3\xb6itettiin Oy Uponor Ab:ksi 1982, Neste Oy :n tullessa yhti\xc3\xb6\xc3\xb6n kolmasosan omistajaksi._NEWLINE_1980-luvulla Asko-konserni diversifioitui, ostaen yrityksi\xc3\xa4 uusilta toimialoilta. 1986 yhti\xc3\xb6 osti Oy Finlayson Ab :n ja poisti yhti\xc3\xb6n p\xc3\xb6rssist\xc3\xa4. Finlayson omisti edelleen Suomen Trikoon. Yhti\xc3\xb6 osti my\xc3\xb6s parkettia tuottavan Upofloor Oy :n._NEWLINE_1990-luvulla k\xc3\xa4ynnistyi uusi aikakausi, kun Asko alkoi v\xc3\xa4hitellen keskitty\xc3\xa4 muoviputkiin konsernin p\xc3\xa4\xc3\xa4liiketoiminta-alueena. Yhti\xc3\xb6 alkoi suunnata varoja Uponorin kehitt\xc3\xa4miseen, luopui t\xc3\xa4m\xc3\xa4n ydinalueen ulkopuolisista liiketoiminnoista. Asko myi 1998 Finlaysonin, ja 1999 perinteisen kalusteliiketoimintansa Sponsor Capital Oy:n hallinnoimalle rahoitusyhti\xc3\xb6lle, joka yhdisti sen Sotkan kanssa Indoor Group Oy:ksi. Vuoden 2005 alussa Keskon tyt\xc3\xa4ryht\xc3\xb6 KesWell osti Indoor Groupin. Vuonna 2000 yhdistettiin Upofloor Karelia parketin kanssa Karelia-Upofloor Oy:ksi ja 2004 se myytiin. Kes\xc3\xa4kuussa 2017 Kesko myi Indoor Groupin sijoittajaryhm\xc3\xa4lle, johon kuuluvat Sievi Capital, kolmen Sotka-ketjun franchising-yritt\xc3\xa4j\xc3\xa4\xc3\xa4 ja el\xc3\xa4keyhti\xc3\xb6 Etera._NEWLINE_Vuonna 2000 Oy Uponor Ab fuusioitui emoyhti\xc3\xb6ns\xc3\xa4 Asko Oyj:n kanssa, ja yrityksen nimeksi tuli Uponor Oyj. Asko-konsernin jatkaja on siis nyky\xc3\xa4\xc3\xa4n Uponor Oyj, jonka p\xc3\xa4\xc3\xa4omistajiksi ovat my\xc3\xb6hemmin tulleet Pekka, Jukka ja Jari Paasikivi suoraan ja Oras Investin kautta. Asko-nime\xc3\xa4 k\xc3\xa4ytt\xc3\xa4v\xc3\xa4t huonekalu- ja kodinkoneliiketoiminnat taas ovat yhti\xc3\xb6st\xc3\xa4 pois myytyj\xc3\xa4 osia. Uponor on kansainv\xc3\xa4linen markkinajohtaja rakentamisen ja kunnallistekniikan putkij\xc3\xa4rjestelmiss\xc3\xa4 ja asuntojen lattial\xc3\xa4mmitysj\xc3\xa4rjestelmiss\xc3\xa4. Sen tuotteita myyd\xc3\xa4\xc3\xa4n sataan eri maahan ja yhti\xc3\xb6n palveluksessa on yli 7\xc2\xa0000 henkil\xc3\xb6\xc3\xa4 26 maassa._NEWLINE_Askon levyhuonekalutehtaan toimintaa jatkoi Best Furniture, joka ajautui ensiksi velkasaneeraukseen ja sitten konkurssiin. Askon verhoiltujen huonekalun tuotantoa jatkaa Indoor Groupin omistama Insofa Oy, joka on yksi Suomen suurimmista verhoitujen kalusteiden tuottajista.\n_START_SECTION_\nAsko Kodinkoneet\n_START_PARAGRAPH_\nAskon tyt\xc3\xa4ryhti\xc3\xb6 Upo laajensi toimintaansa kodinkoneisiin 1940- ja 1950-luvuilla. Vuonna 1941 Lahdessa valmistui ensimm\xc3\xa4inen Upo-silitysrauta ja 1952 ensimm\xc3\xa4inen j\xc3\xa4\xc3\xa4kaappi sek\xc3\xa4 vuotta my\xc3\xb6hemmin pesukone. Vuonna 1957 alkoi liesien, 1958 mankelien ja 1959 pyykkilinkojen tuotanto. Vuonna 1960 kodinkoneiden vienti\xc3\xa4 Pohjoismaihin kehitettiin, ja samana vuonna Ruotsiin perustettiin Upo AB. 1970-luvulla alkoi my\xc3\xb6s kotimainen astianpesukonetuotanto. Vuosikymmenen loppupuolta leimasi yhteisty\xc3\xb6 Rosenlewin kanssa, jonka kanssa luotiin yhteisyhti\xc3\xb6 Kotimaiset Kotitalouskoneet Oy._NEWLINE_1980-luvulla toimintaa laajennettiin yritysostoilla, kun Ruotsista ostettiin ensin liesituuletintehdas Futurum Ab ja sitten kylm\xc3\xa4laiteyhti\xc3\xb6 Osby AB 1987 sek\xc3\xa4 Cylinda 1988 ja tuuletinvalmistajat Ruotsista ja Englannista._NEWLINE_1990-luvulla tuuletinvalmistajat sek\xc3\xa4 Futurum ja Osby myytiin. Toimialan nimeksi vaihtui Asko Appliances._NEWLINE_Vuonna 2000, Asko-ryhm\xc3\xa4n keskittyess\xc3\xa4 Uponoriin, Asko Appliances \xe2\x80\x93ryhm\xc3\xa4 myytiin italialaiselle perheyritykselle Antonio Merloni S.p.A.:lle, jonka p\xc3\xa4\xc3\xa4konttori sijaitsee Fabrianossa, Keski-Italiassa._NEWLINE_Antonio Merloni oli kodinkoneiden alihankkija-valmistaja, joka ei kuitenkaan kyennyt hy\xc3\xb6dynt\xc3\xa4m\xc3\xa4\xc3\xa4n Askon br\xc3\xa4ndi\xc3\xa4, vaan talousvaikeuksissa myi Asko Kodinkoneet -ryhm\xc3\xa4n slovenialaiselle alan yritykselle Gorenjelle. Samana vuonna aletaan kodinkoneita myyd\xc3\xa4 Suomessa my\xc3\xb6s Asko-tuotemerkill\xc3\xa4._NEWLINE_Asko kodinkoneiden tuotanto Suomessa loppui 2012, kun Lahden liesitehtaan tuotanto siirrettiin Gorenjen tehtaalle T\xc5\xa1ekkiin. Gorenje myy edelleen sek\xc3\xa4 Upo- ett\xc3\xa4 Asko-merkkisi\xc3\xa4 kodinkoneita kaikissa Pohjoismaissa, ja Suomen Asko Kodinkone -liiketoiminta on nyky\xc3\xa4\xc3\xa4n (2014) Gorenjen omistaman ruotsalaisen Asko Appliances AB:n sivuliike. Asko on Gorenjen premium-laatumerkki, jolla yhti\xc3\xb6 kilpailee muun muassa Australiassa ja Yhdysvaltain markkinoilla, jossa Asko on ollut kodinkone-br\xc3\xa4ndin\xc3\xa4 vuodesta 1987. Asko-tuotemerkki\xc3\xa4 markkinoidaan my\xc3\xb6s Kiinassa Gorenjen premium-merkkin\xc3\xa4. T\xc3\xa4st\xc3\xa4 osoituksena n\xc3\xa4kyvyys keskeisill\xc3\xa4 markkinapaikoilla, muun muassa Shanghain Citic-square -ostoskeskuksessa. Gorenje kilpailee siis Asko-nimell\xc3\xa4 muiden laatumerkkien kuten Boschin, AEG:n ja Mielen kanssa._NEWLINE_Asko-kodinkoneiden tuotanto loppui Ruotsissa 2013, ja tuotanto siirrettiin Sloveniaan. Mainoslauseena maailmalla k\xc3\xa4ytetty Swedish quality since 1950 viittaa Cylindan perustamisvuoteen.\n_START_SECTION_\nAsko ker\xc3\xa4ilykohteena\n_START_PARAGRAPH_\nAsko on yksi tunnetuimpia suomalaisia tavaramerkkej\xc3\xa4. Asko oli moneen otteeseen edell\xc3\xa4k\xc3\xa4vij\xc3\xa4 huonekalumuotoilussa niin huippuaikoinaan 1960- ja 1970-luvuilla kuin viel\xc3\xa4 1990-luvullakin. Johtavia muotoilijoita, joiden tuotteisiin ker\xc3\xa4ily\xc3\xa4 kohdistuu, ovat Tapio Wirkkala, Eero Aarnio, Maija Heikinheimo ja Voitto Haapalainen._NEWLINE_Ilmari Lappalaisen Laila-nojatuolit ja -sohvat vuodelta 1948 ovat ker\xc3\xa4ilij\xc3\xb6iden suosiossa, 1990-luvulta Markku Pakkasen Harlekiini._NEWLINE_Asko-ker\xc3\xa4ilyhuonekaluja saattaa l\xc3\xb6yt\xc3\xa4\xc3\xa4 eritasoisista huutokaupoista ja antiikkiliikkeist\xc3\xa4. Korkeimpia hintoja on saatu Eero Aarnion pallotuoleista, Ilmari Tapiovaaran kalusteista ja Tapio Wirkkalan vanerip\xc3\xb6ydist\xc3\xa4. Pallotuolien hinnat ovat olleet muutamasta tuhannesta eurosta aina 10\xc2\xa0000 puntaan kappaleelta (noin 12\xc2\xa0000 \xe2\x82\xac) ja Wirkkalan vanerip\xc3\xb6yd\xc3\xa4t sek\xc3\xa4 Tapiovaaran Crinolette noin 6\xc2\xa0000 euroa kappaleelta. Askon kalusteita on myyty muun muassa Christie\xe2\x80\x99s ja Sotheby\xe2\x80\x99s-huutokauppakamareissa. Phillips de Pury & Company New Yorkissa on myynyt Askoa useampaan otteeseen.'